el el el en en en en en en en el el el el el el el el el el el el el el el el fr el da el en el en el en el en el en el en el en en en en en en en el en en el el el el tr es el el el ru el el el el en el el en en el el el el el en en el el el el el fr en fr el el el el en en el
Επίδοση της Ετήσιας Έκθεσης Πεπραγμένων της Αρχής στον Πρόεδρο της Βουλής | Αρχή Προστασίας Δεδομένων Προσωπικού Χαρακτήρα
Παράκαμψη προς το κυρίως περιεχόμενο
Επίδοση της Ετήσιας Έκθεσης Πεπραγμένων της Αρχής στον Πρόεδρο της Βουλής
Τη Δευτέρα 5 Απριλίου ο Πρόεδρος της Αρχής Προστασίας Δεδομένων Προσωπικού Χαρακτήρα, κ. Κωνσταντίνος Μενουδάκος, επέδωσε στον Πρόεδρο της Βουλής των Ελλήνων, κ. Κωνσταντίνο Τασούλα, την  Έκθεση Πεπραγμένων της Ανεξάρτητης Αρχής για το έτος 2019.
Ο κ. Μενουδάκος σημείωσε, μεταξύ άλλων, τα εξής:
«Η Έκθεση Πεπραγμένων αποτελεί τον απολογισμό της σύνθετης δράσης της Αρχής, η οποία είναι αποτέλεσμα των εντατικών προσπαθειών της να ανταποκριθεί στα νέα διευρυμένα καθήκοντα και τις αρμοδιότητές της, παρά τα οξυμένα προβλήματα που διαχρονικά αντιμετωπίζει. Η έναρξη εφαρμογής του Γενικού Κανονισμού Προστασίας Δεδομένων της Ευρωπαϊκής Ένωσης στις 25/5/2018 σηματοδότησε θετικές εξελίξεις με ενθαρρυντικά δείγματα γραφής τόσο από τις εθνικές αρχές προστασίας δεδομένων όσο και από το Ευρωπαϊκό Συμβούλιο Προστασίας Δεδομένων. Σημαντικό είναι, επίσης,  ότι αυξήθηκε, κατά τη διάρκεια του 2019, η ευαισθητοποίηση για την προστασία των προσωπικών δεδομένων και πολλοί οργανισμοί και επιχειρήσεις αναδιοργάνωσαν διαδικασίες και υιοθέτησαν βέλτιστες πρακτικές επεξεργασίας δεδομένων. Σε κάθε περίπτωση, χρειάζεται περισσότερος χρόνος για να έχουμε ολοκληρωμένα και ασφαλή συμπεράσματα σχετικά με τη συμμόρφωση στις απαιτήσεις της νέας νομοθεσίας. Έγινε, όμως, σαφές και κατά τη διάρκεια του 2020, ότι η προσαρμογή στους νέους κανόνες είναι μια δυναμική διαδικασία, για την οποία απαιτείται διαρκής και συστηματική προσπάθεια. Είμαστε ακόμη στην αρχή μιας ανηφορικής διαδρομής, η οποία, λόγω και της παγκόσμιας πανδημίας, χαρακτηρίζεται από νέες  προκλήσεις για τα δικαιώματα στην προστασία των προσωπικών δεδομένων και στην ιδιωτική ζωή».
Ο κ. Μενουδάκος συμπλήρωσε ότι «η Αρχή Προστασίας Δεδομένων έχει ως γνώμονα τη μέγιστη δυνατή αποτελεσματικότητα του έργου της που αποσκοπεί, μεταξύ άλλων, στην εδραίωση μιας κουλτούρας ευθύνης και συμμόρφωσης με το νέο νομοθετικό πλαίσιο. Για να ανταποκριθεί, όμως, πληρέστερα στην αποστολή της, η Αρχή χρειάζεται απαραιτήτως να διαθέτει επαρκή στελέχωση και τους αναγκαίους πόρους. Τους τελευταίους 20 μήνες  υπάρχουν ελλείψεις στη συγκρότησή της λόγω λήξης της θητείας ή αποχώρησης μελών και είναι επιβεβλημένη η αντικατάστασή τους. Αναγκαία όμως είναι και η ουσιαστική ενίσχυση του ανθρώπινου δυναμικού της Αρχής».
Τέλος, ο Πρόεδρος της Αρχής ευχαρίστησε τον Πρόεδρο της Βουλής και μέσω αυτού τη Βουλή, εκφράζοντας την ελπίδα ότι η Αρχή Προστασίας Δεδομένων θα ανταποκριθεί, με την περαιτέρω αρωγή και συμπαράστασή τους, στις προσδοκίες της κοινωνίας και των πολιτών, ιδιαίτερα τη σημερινή εποχή κατά την οποία η ιδιωτικότητα είναι εκτεθειμένη σε διάφορους κινδύνους.
Ο Πρόεδρος της Βουλής, κ. Κωνσταντίνος Τασούλας, διαβίβασε την Έκθεση προς ενημέρωση και συζήτηση στην Ειδική Μόνιμη Επιτροπή Θεσμών και Διαφάνειας της Βουλής.
Η Ετήσια Έκθεση Πεπραγμένων 2019 της Αρχής είναι διαθέσιμη στο www.dpa.gr → «Ενημέρωση» → «Ετήσιες Εκθέσεις».
Χρησιμοποιούμε τα cookies που είναι αναγκαία για τη διατήρηση της σύνδεσής σας στις ηλεκτρονικές υπηρεσίες της Διαδικτυακής Πύλης (ΔΠ) της Αρχής και για την αποθήκευση των επιλογών σας σε σχέση με τα προαιρετικά cookies («Αναγκαία»).
Με τη συγκατάθεσή σας και μόνο θα χρησιμοποιήσουμε όποια από τα ακόλουθα προαιρετικά cookies επιλέξετε («Ανάλυσης», «LinkedIn», «Twitter»). Μπορείτε να δείτε πληροφορίες για κάθε κατηγορία cookies περνώντας τον κέρσορα πάνω από καθεμία επιλογή.